Проект

**Закон**

**за изменение и допълнение на Закона за пчеларството** (обн., ДВ, бр. 57 от 2003 г.; изм., бр. 87 от 2005 г., бр. 30 от 2006 г., бр. 51 от 2007 г., бр. 36 и 43 от 2008 г., бр. 26 от 2010 г., бр. 8 и 19 от 2011 г., бр. 61 от 2014 г., бр. 58 от 2017 г., бр. 42 от 2018 г. и бр. 52 и 65 от 2020 г.)

**§ 1.** Член 8 се изменя така:

 „Чл. 8. (1) Пчелните семейства се настаняват в пчелини, регистрирани по реда на Закона за ветеринарномедицинската дейност.“

(2) Постоянните пчелини задължително са с ограда, на която собственикът поставя табелка с регистрационен номер на пчелина.

(3) Постоянните пчелини, настанени в горски територии задължително са с ограждения, които не възпрепятстват свободното преминаване на диви животни и са обозначени с табелка с регистрационен номер на пчелина.“

**§ 2.** В чл. 9 се правят следните изменения и допълнения:

1. Алинея 2 се отменя.

2. В ал. 3:

а) в т. 1 думите „и ЕГН“ се заличават, а след думата „БУЛСТАТ“ се добавя „/ЕИК“;

б) в т. 3 накрая се добавя „или мястото, откъдето са придвижени (кметство), с номер и дата на ветеринарномедицинското свидетелство“;

в) в т. 5 накрая се добавя „които ще се придвижват на подвижно пчеларство“;

г) точка 6 се отменя;

д) в т. 7 накрая се добавя „с посочени GPS координати във формат Десетични градуси“;

е) точка 8 се отменя.

**§ 3.** В чл. 18, ал. 2 думите „по чл. 29, ал. 1“ се заменят с „по чл. 30б, ал. 1“.

**§ 4.** В чл. 20, ал. 1, т. 2 думите „на чл. 29а“ се заменят с „на чл. 30б, ал. 1“.

**§ 5.** В чл. 37 думите „не регистрира пчелни семейства или“ се заличават, а „ал. 1 или ал. 5“ се заменят с „ал. 2 и 3“.

**§ 6.** В Допълнителните разпоредби, в § 1 се създава т. 14:

„14. „Временен пчелин“ е място, върху което временно се настаняват пчелни семейства за практикуване на подвижно пчеларство“.